Lucius Episcopus, seruus seruorum Dei, venerabilibus fratribus Eduensi et Cabilonensi Episcopis, salutem et apostolicam benedictionem. Constitutis in presentia nostra dilectis filiis nostris Abbate et Canonicis Sancti Stephani Diuionensis et magistro Constantio, procuratore secularium clericorum Ecclesie Sancti Ioannis Euangeliste, que Capella nobilis uiri Ducis Burgundie nuncupatur, diu inter eos est agitata contentio que inter utramque partem, super eadem Ecclesia, uertebatur. Nam cum predicti Abbas et Canonici regulares eamdem sibi Ecclesiam ex dono et confirmatione nostra, quam ad interuentum Ducis pro instituenda ibidem religione factam esse dicebant, instantissime uendicarent, eam scilicet legem appositam asserentes ut decedentibus uel discedentibus Canonicis secularibus qui tunc in ea erant, nullus ibi deberet ulterius nisi de Ecclesia Sancti Stephani regularis Canonicus subrogari, predictus procurator secularium clericorum transactionem quamdam inter utramque partem, fide data et osculo pacis subsequente firmatam, factam fuisse dicebat, qua uidelicet statutum fuerat et hinc inde receptum, ut regularibus Canonicis nulla ratione liceret prefatam ecclesiam cuiuslibet donatione seu concessione recipere aut aliquid in ea sibi contra seculares clericos uendicare, ita quod etiamsi Romanus Pontifex, uel ipsi etiam clerici seculares predictam ecclesiam uellent regularibus subiugare, eam tamen illis recipere non liceret. Nos igitur, auditis diligenter que sunt hinc inde proposita, de communi consilio fratrum nostrorum id obseruari censuimus: ut si transactio illa sicut procurator secularium clericorum asseruit, sub eo tenore quem diximus, fide data et osculo pacis subsequente firmata, ex parte secularium clericorum probari potuerit, rata et inuiolata permaneat et predicti regulares Canonici super hoc de cetero inquietare seculares clericos non praesumant. Si uero ipsi seculares clerici legitime citati, hoc coram uobis, quibus executionem rei huius duximus committendam, infra duos menses, hanc susceptionem legitime non probauerint, uolumus, firmumque mandamus quatenus predictos regulares Canonicos Ecclesie Sancti Stephani, omni appellatione remota, in plenariam possessionem iamdicte Capelle et omnium que ad eam pertinent inducatis, ut dono quod ad interuentum Principis ex benignitate Sedis Apostolice perceperunt, iuxta tenorem concessionis et confirmationis indulte pro religionis custodia, perpetuo potiantur. Si qua uero partium duxerit resistendum, quominus ea que diximus, executioni mandetis ecclesiastice, seueritate sententie temeritatem reluctantium percellatis, non obstantibus aliquibus litteris que contra huius scripti seriem appareatur impetrare. Quod si ambo his exequendis nequiueritis interesse, alter nichilominus uestrum sine appellationis obstaculo, ea que diximus exequatur. Datum Verona id. Augusti.